[Video] Leeu gryp man in reservaat | Maroela Media
[Video] Leeu gryp man in reservaat
Die sogenaamde "Lion Mobile". Foto: Via www.marakeleanimalsanctuary.co.za
[Opvolg] Man deur leeu gegryp: 'Dis vir ons 'n dubbele tragedie'
'n Video van 'n man wat in 'n wildreservaat in Limpopo aangeval word, maak opslae op sosiale media.
In die video kan 'n mens sien hoe 'n volwasse man, vermoedelik Mike Hodge, die eienaar van Marakele Animal Sanctuary buite Thabazimbi, in 'n leeukamp loop voordat hy skielik begin terug hardloop na 'n bakkie met veiligheidsbuffers op. Hy word deur die leeu aan sy skouer gegryp en etlike meter tot agter 'n bos ingesleep voordat die leeu hom los. Die leeu gryp hom weer aan sy skouer waarna 'n mens skote hoor klap.
'n Duidelik getraumatiseerde toeskouer het die voorval op 'n selfoonvideo afgeneem. Dit is nie duidelik hoe die man na veiligheid geneem is nie. Die voorval het na bewering Saterdag plaasgevind.
Volgens berigte is die man in 'n Johannesburgse hospitaal opgeneem. Sy skouer is glo gebreek en hy is stabiel. Geen verdere inligting oor sy toestand is tans bekend nie. Dit is ook nie duidelik of die leeu geskiet is nie.
Volgens die reservaat se webwerf het Mike en Chrissy Hodge in 2003 met 'n leeuprojek begin nadat hulle in 1999 van Engeland na Suid-Afrika verhuis het. Die reservaat het sy deure in 2010 geopen om 'n veilige hawe vir diere te bied en om die toerismebedryf in die omgewing 'n hupstoot te gee.
Op die webwerf is foto's van die sogenaamde gepantserde "Lion Mobile" wat toeriste tot naby aan die roofdiere kan bring.
By navraag deur Maroela Media het die wildsreservaat geweier om kommentaar te lewer. Die persoon wat die foon beantwoord het, het aangedui die reservaat beplan om 'n persverklaring uit te reik, maar kon nie sê wanneer dit gereed gaan wees nie.
WAARSKUWING: Die video is nie geskik vir sensitiewe lesers en kinders nie
Limpopo Thabazimbi video
N3-betoging: Nóg verdagtes vas
Visserman se liggaam gevind
Een vraag. Wat soek die man buite die omheining? Weet hulle nou nog nie dat leeus wilde diere is nie. Ek hoop die man ok.
Spoedige beterskap aan Mnr Hodge!
Hoe oud moet 'n mens word voordat jy leer om nie so iets te doen nie?
Ek hoop die persoon in die video is nie erstig beseer nie.
Is daar enige iemand wat vir my kan sê wat die man wou gedoen het? Ek het gesien een man het die leeu se aandag probeer trek sodat die witman iets kan gaan doen.